Ruth Rendell

**Ruth Barbara Rendell**, baronesse Rendell av Babergh, (fødd som **Ruth Barbara Grasemann,** ) var ein britisk forfattar og medlem av Overhuset i Det britiske parlamentet.

## Bakgrunn
Rendell var fødd i South Woodford i Essex som dotter av to lærarar. Mor hennar, Ebba Kruse, var fødd i Sverige, men voks opp i Danmark, medan far hennar, Arthur Grasemann, var engelsk. Rendell voks opp som einebarn i Leyton, ein forstad på austkanten av London, men var ofte i Skandinavia i jula og andre feriar, og lærte både dansk og svensk. Under krigen blei mora ofte tatt for å vera tysk, og oppveksten til Rendell var prega av ei kjensle av utanforskap. Mor hennar utvikla etterkvart multippel sklerose og døydde medan Rendell var barn.

## Virke
Rendell byrja i arbeidslivet som journalist. I 1964 debuterte ho med kriminalromanen *From Doon with Death* der ho introduserte karakteren som seinare skulle bli hennar mest kjente detektiv, *Chief Inspector* Reginald Wexford.

Parallelt med serien om inspektør Wexford skreiv Rendell psykologiske krimbøker, der ho utforska den avvikande psyka til forbrytarar. Etter hennar syn bidrar verdisynet til den engelske middelklassen ofte til å framkalla asosial og irrasjonell åtferd, i staden for å motverka henne. Frå 1986 vidareutvikla ho utforskinga si av dette under pseudonymet **Barbara Vine**.

Rendell blei rosa for elegant prosa, skarp innsikt i menneskesinnet og gode plott. Gjennom ein førtiårig forfattarkarriere spegla ho òg dei sosiale endringane i samfunnet, og sette søkelyset på område som familievald og den skiftande statusen til kvinner.

Rendell fekk ei lang rekke prestisjefylte prisar for bøkene sine. Mellom anna blei ho løna med ikkje mindre enn fire *Gold Daggers*, Crime Writers' Association sin pris for årets beste krimroman. *A Fatal Inversion*, skriven under pseudonymet Barbara Vine og vinnar av ein Gold Dagger-pris i 1987, var ein av sju nominerte til *The Dagger of Daggers* i 2005, CWA sin jubileumspris for beste kriminalroman gjeven ut dei siste 50 åra.

Fleire av bøkene til Rendell er filmatiserte, mellom anna i Pedro Almodóvar sin *Carne trémula* (*Live Flesh*). Inspektør Wexford-bøkene er blitt filmatiserte for TV med George Baker i hovudrolla som Reginald Wexford. 

I 1996 blei Rendell utnemnd til kommandør av Order of the British Empire. I 1997 blei ho gjort til *life peer*. Ho sat i Overhuset som baronesse og medlem av Labour. Som Labour-politikar var Rendell blant dei fyrste til å motarbeida kvinneleg kjønnslemlesting frå plassen sin i Overhuset. 

I januar 2015 blei ho innlagt på sjukehus med slag, og døydde i mai same år.

## Bibliografi

## Prisar og utmerkingar

* 1975 – The Edgar Award for Best Short Story, for *The Fallen Curtain*
* 1976 – The Gold Dagger for *A Demon in my View*
* 1980 – The Martin Beck Award, for *Drömmar till döds* (*Make Death Love Me*)
* 1981 – Arts Council National Book Award for Genre Fiction for *The Lake of Darkness*
* 1982 – Prix du Roman d'Aventures for *Le Maître de la lande* (*The Master of the Moor*)
* 1984 – The Silver Dagger for *The Tree of Hands*
* 1984 – The Edgar Award for Best Short Story for *The New Girlfriend*
* 1986 – The Gold Dagger for *Live Flesh*
* 1987 – The Edgar Award for Best Novel for *A Dark-adapted Eye*
* 1987 – The Gold Dagger for *A Fatal Inversion*
* 1988 – The Angel Award for *The House of Stairs*
* 1990 – Sunday Times Award for Literary Excellence
* 1991 – The Gold Dagger for *King Solomon's Carpet*
* 1991 – The Cartier Diamond Dagger for Lifetime Achievement
* 1991 – Rivertonklubbens internasjonale ærespris
* 1993 – Palle Rosenkrantz-prisen for *Som fuglen i krokodillens gab* (*The Crocodile Bird*) og *Kong Salomons tæppe* (*King Salomon’s Carpet*)
* 1996 – Commander av Order of the British Empire
* 1996 – Svenska Deckarakademins Grand Master-diplom
* 1997 – Mystery Writers of America Grand Master Award
* 2004 – The Gumshoe Award for Lifetime Achievement

## Kjelder


**Denne artikkelen bygger på «[[:no:Ruth Rendell|Ruth Rendell]]» frå ,  den 25. mars 2023.*